정조 7년
癸卯二月二十五日辰時。上御誠正閣。備局堂上校正堂上引見入侍時。知中樞府事具善復。行禮曹判書金華鎭。行副司直鄭尙淳鄭民始。戶曹判書李性源。漢城判尹鄭昌聖。兵曹判書鄭好仁。刑曹判書徐有隣。行副司直鄭一祥。行大司憲嚴璹。副司直李昌運李敬懋。掌令魚錫齡。校理李太亨。正言申大尹。行左承旨徐有大。假注書尹行任。事變假注書柳憲周。記注官金健修。記事官李崑秀。以次進伏訖。上曰。有司堂上進前。奏事。可也。尙淳曰。原春監司蔡弘履。以還穀不敷。民間形勢之苟艱。留庫各穀中四萬五千三百石加分事。狀請矣。就議大臣。則以爲。本道還穀。數旣不少。其所請得。亦不太多。依狀請許施。似合事宜。何以爲之。敢稟。上曰。依爲之。出擧條又曰。卽接成均館所報。則以爲。今此增廣時。儒生試具及諸般需用。無他推移之道。自前朝家。連有物力添補之例。特從優厚之例。卽速區劃。俾免狼狽之地事。爲請矣。就議大臣。則左相之意以爲。旣有前例。令惠廳兵曹考例許施爲宜云。何以爲之。敢稟。上曰。依爲之。前例有許多般。指一分付。可也。出擧條又曰。水原府使閔鍾顯。以賑邑民情之遑急。請本府軍餉米太留庫四千四百石零中。限三分二特許加分事。報備局。而就議大臣。則左相之意以爲。本府民情。雖甚可矜。而畿伯旣以通一道留庫中折半加分爲請。本府餉穀。不必異同。今亦依此例。折半許施爲宜云。何以爲之。敢稟。上曰。目今民食農糧。專靠還分一事。況今留庫之數不敷。何必靳持。依所報三分二許施。可也。出擧條性源曰。宗廟修改處。已爲訖役。而景慕宮階砌。以水道之不通。每致圮傷之嘆。故依宗廟階砌例修築矣。上曰。好矣。性源曰。恩信君房山役時。減三分一擧行。故修單子送于內需司矣。自內需司還送本曹。以此擧行。實有不足之嘆。何以爲之乎。上曰。雖與遷窆有間。石材浮取之際。物力倍入。且今年異於他歲。貽弊畿邑。事甚可悶。招致內司下隷。商量區劃後。後日登筵時稟處。可也。性源曰。和柔翁主房事。何以爲之乎。上曰。依初爲之。可也。性源曰。昨年以方物白綿紙事。有貢價存罷。亦係不輕。今年則依例給價。而從後爛商稟處事。有命矣。恒留之數。如滿八起。則不必給價事。旣有年前大臣筵稟。卽今遺在。竝計當捧者。則遠過八起之數。今年雖不給價。足可支用。且與惠堂相議。則亦守初見矣。何以爲之乎。上曰。昨年旣命依數許給。且今所餘之數。雖過八起云。而若除舊陳或麤劣之紙。來頭不虞之需。未免苟艱。今年亦令依例上下。而此事有爛商稟處之命。今已周歲。訖無皁白。以給價當否。年年取稟。便作應行之事。國體屑越。莫此爲甚。從速指一釐正。可也。出擧條又曰。日前訓局。以軍兵兼料米依故例自戶曹分給事。草記允下矣。成命之下。所當劃卽擧行。而兼料條目戶曹分給時。兼司僕陞付之類。殆無限節。故曾於戊寅。筵稟變通。劃送穀物。移付訓局。行之數十年。彼此俱便矣。今因數年之未劃穀物。有此草記還屬之擧。今若自本曹。復當兼料條。則不但陞付之多。與前無異。積年以純大米分給之餘。遽然依故例。自本曹參給大小米者。亦係大段難便。臣意則趁今區劃穀物。令訓局依前擧行。可保無弊。而大臣適不入侍。故臣不敢以何衙門穀物。指的仰請矣。上曰。訓將亦陳所見。可也。善復曰。兼料事三年條。該曹不爲輸送。故前儲已盡。無以繼用。五千餘石未推之代。若以小米竝爲劃送。則當此穀貴之時。無路換作大米而分料。今年秋成前。繼用大米數千石。先自戶曹劃送。其餘三千餘石。雖以小米劃給。秋冬間變通。換作大米而繼給。則似無掣礙之端。該曹之更爲受去。擧行似難。則以此區劃。極甚兩便矣。上曰。就議大臣後。以草記從長稟處。可也。出擧條又曰。各貢舊遺在蕩減別單。旣已啓下。而追後有書入之命。故尙未知委矣。上曰。然則依此施行。可也。出擧條上曰。兵判事。極可怪矣。御營廳執事。勿令棍治。而混同決棍。朝房待令執事。有何干犯。而亦爲決棍乎。好仁曰。政院以朝房待令執事決棍事。傳命矣。上曰。朝廷體貌。何等嚴重。而不有筵體。有此分疏乎。善復曰。宮墻設築時。石子鐵炭運石等所費不些。三軍門形勢。今爲弩末之勢。自鐵山府。移置平安兵營錢一萬兩。劃給三軍門。以爲目前補用之地。似好。惶恐敢達。上曰。依爲之。出擧條又曰。勸武軍官李溏。親臨試射時。有承命勸武之敎。而初不習射。肆然潛入科場云。軍律不嚴。臣實惶悚。不可任其自爲。哨官特爲啓下。嚴飭習射。以爲培養之地。何如。上曰。依爲之。出擧條昌聖曰。日前宣傳官江民別單。有令京兆與有司堂上相議後。次對時稟處之敎矣。當初氷契之設。蓋出於爲江民除氷弊之意。今此江民之稱冤。只以旣免氷役。則自應坊役。故五江遠居之民。往來城中。頗有所費。無異氷役。有此呼訴。而旣減氷役之後。亦何可全免戶役乎。然遠地來往之難。誠如其言。臣意則以門戶稍近於江上處。使江民專當其役。城內掃雪等諸般雜役。各其坊民。依前立役。似爲便好。至於氷契設置之初。或慮其契人輩有索價高踊之患。而近聞契人。積氷甚多。賣買亦廉云。姑無弊端。而此後若有踊賣牟利之弊。則所謂契人。從重科治。契名雖革罷。亦似非難矣。上曰。依爲之。銷刻有嫌。姑不處分。此後契人輩有漁利龍斷之弊。則依卿所奏。契名革罷之意。預爲嚴飭。可也。出擧條好仁曰。今日親臨受誓戒時。弘化門東西挾通化門。竝依例開門乎。上曰。依爲之。好仁曰。來月朔試射時。以擇日草記乎。其將待下敎擧行乎。上曰。待下敎爲之。可也。卿何不出令乎。好仁曰。欲待春和擧行。故姑未出令矣。好仁曰。初三日皇壇親享時。挾輦軍一百名。槍劍軍六十名。入直禁軍。皆令侍衛。訓將率出番軍三百名。拱北門外扈衛。何如。上曰。依爲之。民始曰。頃以江倉募民呼訴事。備局啓。令本廳詳査稟處事。允下矣。取考各人文案。則判府事臣鄭弘淳爲提調時決給者。明白有可據。別無更爲査處之事。置之。何如。上曰。依爲之。出擧條又曰。臺臣所請關西米相換事。自備局以與道臣往復稟處之意。草記。允下矣。問于該道道臣。則以爲。大米之數零星。無以排比於諸邑賑資。大小米雖盡數相換。災邑大同。姑未畢捧。民人輩得聞相換之事。則一倍拒納。賑資必將狼狽云云。本道事勢旣如此。則相換一款。尤無可論。置之。何如。上曰。依爲之。出擧條又曰。以紙契事之不卽決定。致煩筵敎。臣等不勝惶恐。而第此事實有難處者。本廳則欲守定式。戶曹則欲行舊例。彼此相持。終未歸一。欲自本廳與戶曹往復釐正。則將無議定之時。此係貢案釐正。自廟堂參量定式。則可無相持不決之患。依此擧行。何如。上曰。依爲之。與筵稟定式時。大臣相議。從長稟處。俾無相持之弊。可也。出擧條上曰。摠廳錢盡爲出給乎。昌運曰。六萬兩已爲出給。二萬兩留在矣。上曰。未捧之穀數。爲幾何。昌運曰。盡捧矣。善復曰。昨年摠廳還穀。善捧矣。時俊曰。逆賊泓徵之子。因玉堂所奏。方以應坐律草記。而澤賊之子。亦依泓徵子例。一體正法。允合矣。上曰。泓徵支屬。更爲草記。可也。尙淳曰。完伯事。次對。稟處事。命下。故臣使備郞。問議于大臣。則以爲。首堂不在。故未卽仰稟云。何以爲之乎。上曰。卿所見。何如。尙淳曰。自上處分。似合宜矣。上曰。平安監司亦陳疏未發巡云。一體使備郞。問議于大臣處。次對未罷之前。卽爲回奏。可也。尙淳曰。備郞未及知來矣。上命書傳敎曰。政官牌招開政。又命書榻敎曰。卿宰侍從堂上堂下違牌坐罷人。竝敍用。上曰。宗簿提調校正堂上進前。刊印之工。其果始役乎。纂上二字。音響不佳。改以編上。可也。一祥曰。初五日賓對時。以睿宗大王御牒中書嗣字事。大臣因下詢。有所仰對者。而不出擧條矣。事係莫重。當爲載錄於本寺儀軌。伊日入侍筵話。出擧條。何如。上曰。出擧條。可也。出擧條又曰。國朝譜牒中景慕宮位號。謹奉聖敎敬書。而表德亦當敬書。禮曹謄錄與禮堂。同爲奉審。何如。上曰。依爲之。又曰。惠慶宮位號。依譜略別編凡例。書之。何如。上曰。依爲之。又曰。景慕宮位號。旣已敬書。則主上殿下御牒大註。似不當紀載。故敢此仰達矣。上曰。依爲之。又曰。八高祖圖。刊附譜牒事命下。而國朝譜牒。則例以雪花紙書本。朱紅印札。書寫官書進矣。今若以墨印編入。則一冊之內。印本寫本。上下不同。此則依舊例。以朱紅圖本淨寫。勿爲粧貼。同附卷下。而印札比前減小。字樣極爲細密。令寫字官書入。何如。上曰。下敎誤傳矣。奉謨堂奉安件。以帖冊寫本爲之。餘件以印本依譜略件數。同爲粧䌙。可也。又曰。八高祖圖。同粧於譜略御牒卷下。依此定式事。命下矣。八高祖圖。旣已同附於御牒卷。則子孫錄第一編。移附於第二卷。何如。上曰。依爲之。出擧條一祥曰。奉朝賀徐命膺。非久入來云。使之參證。似好矣。上曰。可也。一祥曰。印役之間。若有稟處之事。以草記仰達乎。上曰。可也。命校正堂上先退。尙淳曰。湖南伯差出事。依下敎更遣備郞。問于左右相。則左相以爲。當初備郞之來詢。旣與筵席奏對有間。故不得支辭仰對。以催促發巡爲請。今又伏承再次下詢。無異入侍仰對。略陳委折。而旣是瓜滿之代。則差出爲宜云。右相以爲。瓜滿差出。卽是法典所載。而病不得指一仰對云矣。敢稟。上曰。傳言與筵奏有異。有難指一的從。更爲就議以奏。右相初不指的奏對。亦爲就議以來。可也。出擧條上曰。有司堂上二員。分往左右相處。詳細問啓。三司諸臣進前。璹等曰。請黜置罪人鄭致達妻爲先還配海島。仍令王府。夬正典刑。以洩神人之憤。上曰。不允。措語見上璹等曰。請黑山島圍籬罪人龜柱。設鞫嚴問。夬正王法。上曰。不允。措語見上璹等曰。請物故罪人德相。亟施孥籍之典。上曰。不允。措語見上璹等曰。請彦衡養遂獻遂。竝令王府。設鞫嚴問。上曰。不允。措語見上璹等曰。請還寢會遂絶島定配之命。仍令王府。設鞫得情。上曰。不允。措語見上璹等曰。請還寢李觀源定配之命。更令王府。設鞫得情。上曰。不允。措語見上璹等曰。請遲晩後物故罪人啓能。亟施孥籍之典。上曰。不允。措語見上上曰。澤徵啓辭未停啓之前。不知去處。籍産之典。則因戶曹草記施行矣。璹等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。措語見上璹等曰。請楸子島荐棘罪人最中。更令王府。拿致設鞫。期於得情。夬正王法。上曰。不允。措語見上璹等曰。請亟寢煥億島配之命。仍令王府。加刑得情。夬施王章。上曰。不允。措語見上璹等曰。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。上曰。不允。措語見上璹等曰。傳啓之際。罪人沈。正法已久。而矇未覺察。只憑故紙。以設鞫爲請。其在臺體。所失大矣。不可一刻晏然於臺次。請命遞斥臣等之職。上曰。勿辭。有大曰。行大司憲嚴璹。掌令魚錫齡。正言申大尹。再啓煩瀆。退待物論矣。上曰。知道。仍命退。諸臣以次退出。